**Informatīvais ziņojums**

**“Par pašvaldību aizņēmumiem jaunas pirmsskolas izglītības iestādes būvniecības vai esošas pirmsskolas izglītības iestādes paplašināšanas investīciju projektiem”**

**Situācijas raksturojums.**

Saskaņā ar likuma “Par vidēja termiņa budžeta ietvaru 2020., 2021. un 2022. gadam” 16.pantu ikgadējais pašvaldību kopējais aizņēmumu pieļaujamais palielinājums vidējā termiņā 2020., 2021. un 2022.gadam ir noteikts 118 milj. euro.

Savukārt, pamatojoties uz likuma “Par valsts budžetu 2020.gadam” (turpmāk- Likums) 13.panta sesto daļu, Finanšu ministram pēc Vides aizsardzības un reģionālās attīstības ministrijas (turpmāk – VARAM) informācijas sniegšanas Ministru kabinetam **ir tiesības demogrāfijas pasākumu īstenošanai palielināt 2020.gadam noteikto pašvaldību aizņēmumu kopējo palielinājumu 118 milj. euro**, **lai nodrošinātu pašvaldībām aizņēmumus** **jaunas pirmsskolas izglītības iestādes būvniecībai vai esošas pirmsskolas izglītības iestādes paplašināšanai (turpmāk – PII investīciju projekti)**, mazinot bērnu rindu uz vietām pirmsskolas izglītības iestādēs, ja ir pieņemts attiecīgs Ministru kabineta lēmums un Saeimas Budžeta un finanšu (nodokļu) komisija piecu darba dienu laikā no attiecīgās informācijas saņemšanas nav iebildusi pret to.

Atbilstoši Likuma 13.panta sestās daļas 4.punktam VARAM ir izstrādājusi un 2020.gada martā iesniegusi Valsts kancelejā Ministru kabineta noteikumu projektu “Kārtība, kādā izvērtē pašvaldību investīciju projektus valsts budžeta aizņēmumu saņemšanai jaunas pirmsskolas izglītības iestādes būvniecībai vai esošas pirmsskolas izglītības iestādes paplašināšanai” (turpmāk – Noteikumu projekts), kas nosaka kritērijus un kārtību, kādā VARAM izvērtē minētos investīciju projektu iesniegumus.

PII investīciju projektu īstenošana paredzēta no 2020.gada līdz 2022.gadam. Ikgadējais pieļaujamais valsts budžeta aizdevumu kopējais apjoms vidējā termiņā šo projektu īstenošanai ir 7 milj. euro. Līdz ar to pašvaldībām ir jānodrošina stingra disciplīna PII investīciju projektu īstenošanā atbilstoši plānotajam projektu izpildes darba grafikam, tajā skaitā piešķirtā valsts budžeta aizdevuma apguvē. Ja PII investīciju projektu īstenošanas procesā rodas izmaiņas projektu izpildes darba grafikā, grozījumi valsts aizdevuma izmaksu sadalījumā pa gadiem ir pieļaujami tikai valsts budžeta aizdevumu kopējā ikgadējā limita 7 milj. euro ietvaros, nodrošinot fiskāli neitrālu ietekmi uz minēto limitu un saskaņojot PII investīciju projekta izpildes izmaiņas ar VARAM.

Piešķirot valsts budžeta aizdevumus pašvaldībām PII investīciju projektu īstenošanai, pašvaldību kopējais jaunu saistību apjoms nepalielināsies, jo no 2019.gada 28.augusta Rīgas dome atmaksas par Dienvidu tilta būvniecības uzņemtām citām ilgtermiņa saistībām komercbankā, kas saistītas ar veikto darījumu[[1]](#footnote-1), grāmatvedībā atspoguļo kā ilgtermiņa aizņēmumus no ārvalstu institūcijām. Ikgadējais šo Rīgas domes saistību atmaksas apmērs samazina pašvaldību kopējo saistību apjomu attiecīgajā gadā. Līdz ar to pašvaldībām var nodrošināt valsts budžeta aizdevumus PII investīciju projektu īstenošanai vidējā termiņā.

**Piedāvātais risinājums.**

1. Valsts budžeta aizdevumu ikgadējais apjoms pašvaldībām PII investīciju projektu īstenošanai, lai mazinātu bērnu rindu uz vietām pirmsskolas izglītības iestādēs, vidējā termiņā 2020.-2022.gadam ir 7 milj. euro.
2. Palielināt Likuma 13.panta pirmajā daļā minēto pašvaldību aizņēmumu kopējo palielinājumu 118 milj. euro par 7 milj. euro 2020.gada valsts budžeta aizdevumu nodrošināšanai pašvaldībām PII investīciju projekta īstenošanai.
3. Finanšu ministrijai, sagatavojot likumprojektu “Par valsts budžetu 2021.gadam” un likumprojekta “Par vidēja termiņa budžeta ietvaru 2021., 2022. un 2023. gadam”, paredzēt 2021. un 2022.gadā ikgadējo pašvaldību aizņēmumu kopējo palielinājumu 7 milj. euro PII investīciju projektu īstenošanai, attiecīgi par šo summu palielinot likumā “Par vidēja termiņa budžeta ietvaru 2020., 2021. un 2022. gadam” 16.pantā noteikto pašvaldību kopējo aizņēmumu palielinājuma apmēru.

Finanšu ministrs J.Reirs

Tisenkopfa 67095467

baiba.tisenkopfa@fm.gov.lv

1. *Deutshce Bank AG (turpmāk - Banka) 2019.gada 28.augustā cedēja Rīgas domei savas prasījuma tiesības pret AS “Transport Systems”, līdz ar to Rīgas domei un AS “Transport Systems” vairs nav savstarpēju prasījumu vienai pret otru. Ņemot vērā to, ka noslēgtie līgumi ar Banku paredzēja tiesības Bankai cedēt vai nodot trešajai personai jebkādas daļas no līguma tiesībām bez Rīgas domes piekrišanas, Banka jau bija cedējusi visas tai piekrītošās prasījuma tiesības pret Rīgas domi dažādām ārvalstu finanšu institūcijām.*  [↑](#footnote-ref-1)